
Θεσσαλονίκη, 17 Σεπτεμβρίου 2026

Δελτίο Τύπου
Η Τεχνητή Νοημοσύνη στην τάξη
Με επιτυχία η διημερίδα ΝΟΗΣΙΣ και Περιφερειακής Διεύθυνσης Εκπαίδευσης Κεντρικής Μακεδονίας για το μέλλον της διδασκαλίας

Με ιδιαίτερη επιτυχία ολοκληρώθηκε η διημερίδα «Ενσωματώνοντας Τεχνολογίες AI στη Διδακτική», που πραγματοποιήθηκε στις 8 και 9 Σεπτεμβρίου 2026 στο Κέντρο Διάδοσης Επιστημών και Μουσείο Τεχνολογίας - ΝΟΗΣΙΣ, σε συνδιοργάνωση με την Περιφερειακή Διεύθυνση Εκπαίδευσης Κεντρικής Μακεδονίας, υπό την Αιγίδα της Περιφέρειας Κεντρικής Μακεδονίας.
Η διοργάνωση έφερε στο ίδιο τραπέζι εκπαιδευτικούς, ακαδημαϊκούς, στελέχη της εκπαίδευσης, εκπροσώπους φορέων και επιχειρήσεων, αναδεικνύοντας την ανάγκη για ουσιαστική επιμόρφωση και υπεύθυνη αξιοποίηση της Τεχνητής Νοημοσύνης στη σχολική τάξη.
Την έναρξη του προγράμματος χαιρέτισαν υπογραμμίζοντας τη σημασία της υπεύθυνης και δημιουργικής ενσωμάτωσης των ψηφιακών τεχνολογιών και της Τεχνητής Νοημοσύνης στην εκπαιδευτική πράξη, η Δρ. Έρη Τόκα, Πρόεδρος του Δ.Σ. του ΝΟΗΣΙΣ, ο Σταύρος Καλαφάτης, Υφυπουργός Ανάπτυξης αρμόδιος για την Έρευνα και την Καινοτομία, ο Νικόλαος Τζόλλας, Αντιπεριφερειάρχης Ψηφιακής Διακυβέρνησης της Περιφέρειας Κεντρικής Μακεδονίας, και ο Αλέξανδρος Κόπτσης, Περιφερειακός Διευθυντής Εκπαίδευσης Κεντρικής Μακεδονίας. 
Στο επίκεντρο του προγράμματος βρέθηκαν οι δυνατότητες που προσφέρουν τα εργαλεία AI στη διδασκαλία, οι παιδαγωγικές και ηθικές προκλήσεις που τα συνοδεύουν, καθώς και οι πρακτικοί τρόποι με τους οποίους μπορούν να υποστηρίξουν το έργο των εκπαιδευτικών όλων των ειδικοτήτων.
Το συντονισμό των εργασιών του διημέρου είχαν ο Χρήστος Ρουμπίδης, Μέλος του Δ.Σ. του ΝΟΗΣΙΣ και τ. Διευθυντής Δευτεροβάθμιας Εκπαίδευσης Δυτικής Θεσσαλονίκης, και ο Κώστας Βουρλιάς, εκπαιδευτικός Δευτεροβάθμιας Εκπαίδευσης, Μέλος του Δ.Σ. και Ταμίας του ΝΟΗΣΙΣ, συμβάλλοντας στην ομαλή ροή του προγράμματος και στη γόνιμη σύνδεση των εισηγήσεων με τον διάλογο των συμμετεχόντων.
[bookmark: _GoBack]Την πρώτη ημέρα παρουσιάστηκαν εισηγήσεις από τον Νίκο Παναγιώτου, Καθηγητή ΑΠΘ, με θέμα τα ευρήματα της διεθνούς έκθεσης «Non-Negotiable Skills in the Future of Education with AI», τον Σταύρο Δημητριάδη, Καθηγητή ΑΠΘ, για τη διαλογική Τεχνητή Νοημοσύνη στην εκπαίδευση, και τον Μιχάλη Τζάμαλη, Υπεύθυνο Επιχειρησιακής Διαχείρισης Ευρώπης, Μέσης Ανατολής και Αφρικής της Microsoft, με θέμα τα εργαλεία AI για εκπαιδευτικούς.
Τη δεύτερη ημέρα οι συμμετέχοντες παρακολούθησαν εισηγήσεις από την Κατερίνα Σαρρή, Καθηγήτρια ΠΑΜΑΚ και Διευθύντρια του eLab Επιχειρηματικότητας, για την AI, την καινοτομία και την επιχειρηματικότητα στην εκπαιδευτική πράξη, τον Απόστολο Τσαγκάρη, Καθηγητή και Πρόεδρο του Τμήματος ΜΠΔ του ΔΙΠΑΕ, για τη Ρομποτική, το STEAM και το IoT, καθώς και τον Armand Leblois, Senior Regional Manager Europe της Cisco, με θέμα «Learn with Cisco».
Ιδιαίτερη βαρύτητα δόθηκε στις βιωματικές ενότητες εκπαίδευσης στα διδακτικά εργαλεία, όπου οι συμμετέχοντες είχαν τη δυνατότητα να γνωρίσουν εφαρμογές και μεθοδολογίες που μπορούν να αξιοποιηθούν άμεσα στην καθημερινή εκπαιδευτική πράξη.
Συμμετοχές και θεματικές ενότητες
Στις βιωματικές ενότητες και στις θεματικές παρουσιάσεις συμμετείχαν Σύμβουλοι Εκπαίδευσης και εκπαιδευτικοί με εισηγήσεις που κάλυψαν ένα ευρύ φάσμα παιδαγωγικών και επιστημονικών προσεγγίσεων. Η Γεωργία Αλεξούδα, Σύμβουλος Εκπαίδευσης Πληροφορικής Ανατολικής Θεσσαλονίκης, παρουσίασε την «Καλλιέργεια της κριτικής σκέψης των μαθητών στην αξιοποίηση εργαλείων Τεχνητής Νοημοσύνης», ενώ η Αναστασία Βακαλούδη, Σύμβουλος Εκπαίδευσης Φιλολόγων Ανατολικής Θεσσαλονίκης, ανέπτυξε τη θεματική «Η συμβολή της Τεχνητής Νοημοσύνης στη Διδασκαλία των Φιλολογικών Μαθημάτων. Ιδέες και προτάσεις αξιοποίησης».
Ο Ανδρέας Γαλανός, φιλόλογος στο Πειραματικό Λύκειο Πανεπιστημίου Μακεδονίας, παρουσίασε την εισήγηση «Από τις ευρωπαϊκές κατευθύνσεις στη σχολική τάξη: εμπειρίες, προκλήσεις και προοπτικές για την Τεχνητή Νοημοσύνη στην εκπαίδευση», ενώ η Χριστίνα Ντιάνα Ενέ, Σύμβουλος Εκπαίδευσης Γαλλικής Γλώσσας Ανατολικής Θεσσαλονίκης, ανέδειξε τις «Ηθικές διαστάσεις της Τεχνητής Νοημοσύνης στην εκπαίδευση».
Ο Κωνσταντίνος Κεχαγιάς, Σύμβουλος Εκπαίδευσης Φυσικών Επιστημών Δυτικής Θεσσαλονίκης, ανέπτυξε τη θεματική «Τεχνητή Νοημοσύνη, μύθοι και πραγματικότητα», ο Σπύρος Παπαδάκης, Σύμβουλος Εκπαίδευσης Πληροφορικής και διδάσκων στο Διεθνές Πανεπιστήμιο της Ελλάδος, παρουσίασε την εισήγηση «Διδάσκοντας και μαθαίνοντας στην Εποχή της Τεχνητής Νοημοσύνης», ενώ ο Πέτρος Τσίντζος, Σύμβουλος Εκπαίδευσης Ηλεκτρολόγων Δυτικής Θεσσαλονίκης, μίλησε για «Η αξιοποίηση της Τεχνητής Νοημοσύνης στις κοινότητες μάθησης στην εκπαίδευση». 
Παράλληλα, οι συμμετέχοντες ξεναγήθηκαν στην έκθεση του ΝΟΗΣΙΣ «Τεχνολογία: Τα εργαλεία που άλλαξαν τον κόσμο», συνδέοντας την ιστορική εξέλιξη της τεχνολογίας με τις σύγχρονες προκλήσεις και ευκαιρίες που δημιουργεί η Τεχνητή Νοημοσύνη στην εκπαίδευση.
Η επιτυχής ολοκλήρωση της διημερίδας επιβεβαίωσε τον ρόλο του ΝΟΗΣΙΣ ως ζωντανού πυρήνα γνώσης, καινοτομίας και διαλόγου για την εκπαίδευση του μέλλοντος. Η ενεργή συμμετοχή της εκπαιδευτικής κοινότητας ανέδειξε ότι η Τεχνητή Νοημοσύνη δεν αποτελεί απλώς μια τεχνολογική εξέλιξη, αλλά μια νέα πρόκληση και ευκαιρία για ένα σχολείο πιο δημιουργικό, ανοιχτό και προσανατολισμένο στις ανάγκες των μαθητών.

Παράκληση για δημοσίευση.
Για οποιαδήποτε επιπλέον πληροφορία μπορείτε να επικοινωνήσετε: Ελισάβετ Κωνσταντίνου, Υπεύθυνη Επικοινωνίας-Προβολής, τηλ. 2310483045

